《送汪苕文入都时谪兵马司指挥》
清代·秦松龄

省郎闻命返长安，春色乡关晓尚寒。辇下故人谁左掖，东吴名士半南冠。

岂缘罪累甘三黜，莫以诗篇傲一官。我亦如君不得意，离筵落日酒杯宽。

作者简介：（1637—1714）江南无锡人，字汉石，又字次椒，号留仙，又号对岩，晚号苍岘山人。顺治十二年进士，官检讨，以事罢官。康熙间举鸿博，官谕德，不久又罢。家有寄畅园，在惠山之麓，常读书其中。工诗，七律尤善。有《毛诗日笺》、《苍岘山人集》。